‘কাকাবাবু’র সন্তু এবার নারী বেশে

কলকাতা: দর্শক সাধারণত তাকে শান্ত, সৌম্য চেহারার অভিনেতা হিসেবেই দেখে অভ্যস্ত কাকাবাবু(Kakababu) সিরিজের ‘সন্তু'(Santu) হিসেবেও তিনি বেশ জনপ্রিয়। কিন্তু সম্প্রতি সোশ্যাল মিডিয়ায় আরিয়ান ভৌমিকের(Aryann Bhowmik) যে ছবিগুলো ছড়িয়ে পড়েছে, সেখানে তাকে দেখে চেনা দায়। কারণ ছবিতে তাকে এক্কেবারে নারীর বেশে দেখা যাচ্ছে! লম্বা চুল, লেহেঙ্গা আর ওড়নায় ঢাকা আরিয়ানের এই ছবি দেখে ভক্তদের মধ্যে রীতিমতো হইচই পড়ে গেছে। অনেকেই প্রশ্ন তুলেছেন, ছবিতে তিনি সত্যিই আরিয়ান তো?

চার বছর পর ছোট পর্দায় ফিরেছেন আরিয়ান ভৌমিক। আর ফিরেই দর্শকদের চমকে দিতে তিনি কোনো কসুর করছেন না। ‘ভিডিও বৌমা’ ধারাবাহিকে তিনি একজন ‘ভ্লগার’-এর চরিত্রে অভিনয় করছেন। আর এই চরিত্রের প্রয়োজনেই নাকি তাকে নারীর ছদ্মবেশ নিতে হয়েছে। এই রূপের জন্য তাকে প্রায় দু’ঘণ্টা ধরে মেকআপও করতে হয়েছে। এর আগে সিনেমায় চিত্রনাট্যের প্রয়োজনে তিনি নারীর ভূমিকায় অভিনয় করলেও, ধারাবাহিকে এই প্রথম। আরিয়ান কেন রাজি হলেন? তিনি জানান, “আমি একটা চ্যালেঞ্জ নিতে চেয়েছিলাম। প্রস্তাবটা আসার সঙ্গে সঙ্গেই আমি রাজি হয়ে যাই।” আরিয়ান আরও যোগ করেন, “এর মধ্যে লজ্জার কিছু নেই! তা ছাড়া, ধারাবাহিকে এর পেছনে একটা খুব ভালো কারণও দেখানো হবে।”

আরও পড়ুন:রক্তমাখা কুড়ুল হাতে এলোমেলো চুলে ‘রঘু ডাকাত’ দেব!

সূত্র মারফত জানা গেছে, ধারাবাহিকের নতুন প্রোমোতে আরিয়ানকে এই পোশাকে দেখা যাবে। গল্প অনুযায়ী, ভাইরাল হওয়ার জন্য ‘রকি অউর রানি কি প্রেম কাহানি’ ছবির ‘হোয়াট ঝুমকা’ গানের সঙ্গে একটা রিল বানানোর জন্য আকাশের (আরিয়ান অভিনীত চরিত্র) এই পদক্ষেপ। এই রিলটি দেখার পর আকাশের বাবা ছেলের ওপর রেগে যান। আর তখনই ধারাবাহিকের নায়িকা মাটি সেই দৃশ্যে প্রবেশ করে।

আসলে, আরিয়ানের এই রূপের মাধ্যমে ধারাবাহিকের নির্মাতারা সমাজে নারী-পুরুষের সমানাধিকারের বার্তা দিতে চাইছেন। কারণ আকাশের বাবা রেগে গেলে মাটি প্রতিবাদ করে। তার যুক্তি, পুরুষ নারীর গায়ে হাত তুললে ‘দোষ’ নেই, কিন্তু সেই পুরুষই নারীর বেশ ধারণ করলে তাকে কটাক্ষ করা হয়! আরিয়ান বলেন, “একটা প্রথা ভাঙার বার্তা দেওয়ার জন্য নির্মাতারা আমাকে বেছে নিয়েছেন, এর জন্য আমি কৃতজ্ঞ। আশা করি, দর্শকদের আমার এই রূপ পছন্দ হবে।”